钦定古今图书集成/明伦汇编/闺媛典/第214卷 > 郝性愚妻王氏〈何氏杨氏附〉
## 钦定古今图书集成/明伦汇编/闺媛典/第214卷 > 郝性愚妻王氏〈何氏杨氏附〉

按《新乐县志》：王氏，镇江太守郝应第之王母，王表章
之女也。年十六，适应第。王父性愚，生二子，长敬即应
第父王年二十有五而寡，事姑以孝闻。姑殁，罄所藏
以治殡具，其兄止之曰：“‘当为汝母子衣食计’。王曰：‘贫
富命也’。”卒厚葬之。抚遗孤，爱且劳，才成立而夭死。又
抚其孙，即应第也。第渐长，家渐落，一切咸自王纺绩
中出。未几第登己卯贤书，筮仕太谷报最，陟太守。晋
阳、延陵两地皆啧啧不忘遗爱，皆太君训诲之力。岁
壬辰，年九十有九，无疾而终。敬妻何氏，兰之女，年十
五适应第父，二十有八，夫亡，矢志守贞，上事孀姑，下
抚弱子，伶仃孤苦，历十馀年，以忧致疾而卒。应第子
诸生茂修妻杨氏，孝廉家麟之孙女，年十四适茂修。
无何修殒，杨年十九，仰天大恸，誓即身殉。父母舅姑
再四劝谕，曰：“姑待服阕迨”至三年，果不食而死。惟王
氏得直指。奏闻旌表。